РЕГЛАМЕНТ (ЕС) № 1285/2009 НА СЪВЕТА
от 22 декември 2009 година
за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания, и за отмяна на Регламент (ЕО) № 501/2009
СЪВЕТЪТ НА ЕВРОПЕЙСКИЯ СЪЮЗ,
като взе предвид Регламент (ЕО) № 2580/2001 на Съвета от 27 декември 2001 г. относно специалните ограничителни мерки за борба с тероризма, насочени срещу определени лица и образувания (1), и по-специално член 2, параграф 3 от него,
като има предвид, че:
(1)
На 15 юни 2009 г. Съветът прие Регламент (ЕО) № 501/2009 за прилагане на член 2, параграф 3 от Регламент (ЕО) № 2580/2001 (2), в което се съдържа актуализиран списък на лицата, групите и образуванията, по отношение на които се прилага посочения регламент.
(2)
Съветът предостави на всички лица, групи и образувания, за които това беше практически възможно, изложение на основанията за включването им в списъка в Регламент (ЕО) № 501/2009. През октомври 2009 г. бе предоставено изменено изложение на основанията по отношение на една група.
(3)
Със съобщение, публикувано в Официален вестник на Европейския съюз (3), Съветът информира изброените в списъка към Регламент (ЕО) № 501/2009 лица, групи и образувания, че е решил те да продължат да фигурират в списъка. Съветът информира също така засегнатите лица, групи и образувания за възможността да поискат да им бъдат изложени основанията на Съвета за включването им в списъка, в случай че тези основания не са им вече съобщени. През октомври 2009 г. бе предоставено изменено изложение на основанията по отношение на осем групи (4).
(4)
Съветът направи цялостен преглед на списъка на лицата, групите и образуванията, по отношение на които се прилага Регламент (ЕО) № 2580/2001, в съответствие с изискванията на член 2, параграф 3 от посочения регламент. При извършването на прегледа Съветът взе предвид възраженията, представени му от засегнатите страни.
(5)
Вследствие на решението на Първоинстанционния съд от 30 септември 2009 г. по дело T-341/07 едно лице не бе включено в списъка на лицата, групите и образуванията, по отношение на които се прилага Регламент (ЕО) № 2580/2001.
(6)
Съветът също така стигна до заключението, че следва да бъдат изменени данните за една група от списъка.
(7)
Съветът стигна до заключението, че с изключение на лицето, посочено в съображение 5, останалите лица, групи и образувания, изброени в приложението към настоящия регламент, са участвали в извършването на терористични действия по смисъла на член 1, параграфи 2 и 3 от Обща позиция 2001/931/ОВППС на Съвета от 27 декември 2001 г. за прилагането на специални мерки за борба с тероризма (5), че е било взето решение във връзка с тях от компетентен орган по смисъла на член 1, параграф 4 от същата обща позиция, и че към тях следва да продължат да се прилагат специалните ограничителни мерки, предвидени в Регламент (ЕО) № 2580/2001.
(8)
Списъкът на лицата, групите и образуванията, по отношение на които се прилага Регламент (ЕО) № 2580/2001, следва съответно да се актуализира,
ПРИЕ НАСТОЯЩИЯ РЕГЛАМЕНТ:
Член 1
Списъкът, предвиден в член 2, параграф 3 от Регламент (ЕО) № 2580/2001, се заменя със списъка, който се съдържа в приложението към настоящия регламент.
Член 2
Регламент (ЕО) № 501/2009 се отменя.
Член 3
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2009 година.